Wat het Suid-Afrika nodig: Inmenging of opheffing?Pres. Donald Trump van die VSA. (Argieffoto: Susan Walsh, AP) En nou stel pres. Donald Trump van Amerika ook skielik in Suid-Afrika belang. Eina, nou voel ek soos iemand wat ’n tand afgebyt het. Sien, ek glo Trump se belangstelling in Suid-Afrika se plaasaanvalle gaan meer sleg as goed doen. ’n Mens kan AfriForum en ander organisasies nie kwalik neem dat hulle die wêreld se aandag op die moorddadige aanslag op Suid-Afrika se boere wil vestig nie. Dit is uiters betreurenswaardig, ondanks wat al die linkses, sommige akademici en leunstoel-kommentators in Suid-Afrika sê. Dit help ook nie om te stry oor getalle nie en oor hoeveel boere vermoor word nie. Een moord is een moord te veel. Koppel dit aan die regering se sloerende planne om grond sonder vergoeding af te vat en die onsekerheid wat daarmee gepaard gaan, en ’n mens weet dat dit hierdie onheilige vuur stook. Die probleem is dat Trump deesdae geen legitimiteit het nie. Met ’n vriend soos hy het ’n land nie vyande nodig nie, want hy is hoogs labiel en onvoorspelbaar. Amerika se betrokkenheid in ander lande is, om die minste te sê, problematies. Nie net het hy tientalle kere in die verlede in ander lande se interne sake ingemeng nie, maar hy het dit gedoen omdat hy homself steeds as die groot polisieman van die wêreld beskou. In die proses het hy sy morele superioriteit verloor. Die meeste van die kere meng Amerika in omdat hy doen wat die beste vir Amerika is. Hoe is dit dan goed vir Amerika om tot die gronddebat in Suid-Afrika toe te tree? Is dit omdat hy werklik die boere se belange op die hart dra, of maak Trump die regte geluide om sy eie verregse kieserskorps gelukkig te hou? Onthou, hyself is onder al hoe groter druk en daar is selfs sprake dat hy van sy pos onthef kan word. Sedert Trump se verkiesing as president van die VSA het hy sy onkunde verraai soos om na Namibië as Nambia te verwys, maar hy het ook versuim om ’n nuwe Amerikaanse ambassadeur in Pretoria aan te stel. Waar China hom met ywer in Afrika probeer vestig met ekonomiese hulp, kom die een na die ander berig dat Amerika al hoe meer militêre basisse op die Afrika-vasteland probeer vestig. Maar, moenie verbaas wees as Trump Suid-Afrika uit die Africa Growth and Opportunity Act, oftewel AGOA, skop nie. Die Amerikaners glo mos dit werk …. soos sanksies in Iran, Irak, Sirië en Rusland, of tariefoorloë teen China, die Europese Unie, ens. Dan voel die Amerikaanse gewete hy het nou iets gedoen, maar “al” wat seerkry, is duisende kinders wat nie kos het nie of wat in oorloë omkom. Suid-Afrika het ook nie ’n goeie herinnering van Amerikaanse betrokkenheid nie. Soldate van die Suid-Afrikaanse weermag kan getuig daarvan dat hulle destyds die ligte van Luanda tydens die bosoorlog kon sien, maar dat die CIA toe sy steun onttrek het. Vrae word ook nog steeds gevra oor watter rol die CIA in Jonas Savimbi se dood gespeel het. Hy is ook deur die CIA befonds, maar het later oorbodig geword … Amerika kan nie altyd geglo word nie, en die meeste Suid-Afrikaners weet dit. Die felle kritiek in die media oor Trump se twiets bewys dit. En dis nie net die Malemas en ander opportuniste van die wêreld wat so sê nie. Wit en swart stem soms saam. Die tragedie is dat, terwyl Trump polisieman speel, ander lande soos China en Rusland die gaping gaan vul wat Amerika laat. Nie een van die twee lande meng hulle in die interne politiek van Afrika in nie. Wat het Afrika nodig? Inmenging of die opheffing van sy miljoene? Trump se inmenging gaan meer kwaad as goed doen. AfriForum het dit goed bedoel en dis tyd dat die buitewêreld kennis neem van wat in Suid-Afrika aangaan. Ongelukkig het hy die kort strooitjie in Trump getrek. En intussen sit ons almal soos paddas terwyl die water al hoe warmer word. Of hoe, pres. Ramaphosa?